Klokken 13.00 la tre cruisebåter ut fra Rådhuskaia i Oslo sentrum. Hundrevis av unge mennesker deltar på arrangementet som tilknytning til en musikkfestival som arrangeres i Oslo i helgen.



Det de ikke vet, er at Oslopolitiet har planlagt en aksjon mot en av båtene senere på dagen.

Se politiaksjonen i videovinduet øverst i saken.

– Tror det er en frihavn

– De som drar ut på disse cruisene her, de tror nok at det er helt ufarlig å bruke narkotika og at politiet ikke vil være tilstede, sier politiførstebetjent Lasse Johnsen, ved Sentrum politistasjon. Han leder en avdeling i politiet som jobber opp mot utelivet i Oslo.

– Vi tror at det er en del førstegangsbrukere som blir introdusert til disse stoffene, nettopp på denne type turer, sier Johnsen til TV 2.

FANGSTEN: Cannabis, GHB og MDMA var blant stoffene som ble beslaglagt. (Foto: TV 2)

Alle sjekkes

Når båten legger til kai går politiet om bord for å lete etter narkotika.

– Vi har hatt en mistanke om at det er en del ulovlig rus på disse båtene, når det er cruise som dette, sier Johnsen.

I grupper på ti og ti blir deltakerne tatt i land. En narkotikahund lukter etter narkotika, men det meste finner den på gulvet i båten.

– Det ser ut som om det er mest hasj, litt marijuana, pulver i ulike former, sikker litt kokain, litt MDMA, noen piller og GHB.

– Hvorfor slår dere til her?

– Vi har sett en del i det siste sånne type arrangementer hvor det har vært en del overdoser, og da lurer man på hva de gjør om de får en det i en båt ombord ute i fjorden her, sier Johnsen.